DEĊIŻJONI TAL-KUNSILL
tad-19 ta’ April 2007
dwar il-parteċipazzjoni tal-Komunità fiż-żieda tal-kapital tal-Fond Ewropew ta' l-Investiment
(2007/247/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Deċiżjoni tal-Kunsill 1994/375/KE, tas-6 ta' Ġunju 1994 dwar is-sħubija tal-Komunità fil-Fond Ewropew ta' l-Investiment (1), u b'mod partikolari l-Artikolu 3 tagħha
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (2),
Billi:
(1)
Il-kapital awtorizzat tal-Fond Ewropew ta' l-Investiment (“il-Fond”) ġie ffissat, fiż-żmien tat-twaqqif tal-Fond, għal EUR 2 biljun, maqsum f'2 000 sehem b'valur nominali ta' EUR 1 miljun kull wieħed. Skond l-Artikolu 7(1) ta' l-Istatuti tal-Fond Ewropew ta' l-Investiment (3) (“l-Istatuti”), il-kapital sottoskritt għandu jkun kapital kontribwit b'rata ta' 20 %.
(2)
Skond id-Deċiżjoni tal-Kunsill 1994/375/KE, il-Komunità, rappreżentata mill-Kummissjoni, xtrat 600 sehem tal-Fond għall-valur nominali ta' EUR 600 miljun, li minnhom EUR 120 miljun huma kapital kontribwit.
(3)
L-operazzjonijiet, tal-Fond, relatati mal-garanziji u dawk relatati ma' kapital ta' riskju ma jistgħux jaqbżu l-limiti ffissati mill-Artikolu 26 ta' l-Istatuti jew mill-Laqgħa Ġenerali tal-Fond. Il-limiti massimi jiddipendu fuq id-daqs tal-kapital tal-Fond u fuq ir-riżorsi proprji tiegħu. Billi l-Fond hu mistenni jeżawrixxi r-riżorsi tiegħu sa nofs l-2007 u għalhekk ma jkunx jista' jkompli jħaddem ir-riżorsi tiegħu, il-Bord tad-Diretturi ppropona żieda b'50 % tal-kapital awtorizzat tal-Fond f'termini nominali.
(4)
Il-Kunsill ta' l-ECOFIN ta' l-14 ta' Marzu 2006 adotta rapport dwar il-proposti mressqa mill-Grupp tal-Bank Ewropew ta' l-Investiment (“il-Grupp tal-BEI”) għat-tisħiħ tal-kontribut mill-“Grupp tal-BEI” lejn il-promozzjoni tat-tkabbir u tax-xogħol fl-Unjoni Ewropea, li jinkludi l-proposta għal żieda tal-kapital tal-Fond.
(5)
Il-Kunsill Ewropew tat-23-24 ta' Marzu 2006 laqa' l-kontribut tal-Grupp tal-BEI u stieden lill-protagonisti rilevanti sabiex jieħdu l-miżuri ta' segwitu meħtieġa, filwaqt li jieħdu kont tal-ftehim finali dwar il-Qafas Finanzjarju ta' l-2007-2013.
(6)
Ix-xiri ta' l-ishma l-ġodda mill-Komunità jappoġġa l-implimentazzjoni ta' l-istrateġija ta' Liżbona u jgħin sabiex jintlaħqu l-għanijiet tal-Komunità fil-qasam ta' l-intrapriżi żgħar u ta' daqs medju, fil-ħolqien tax-xogħol, fl-innovazzjoni, fir-riċerka u l-iżvilupp, fil-politika ta' koeżjoni u reġjonali u fit-tkabbir tagħha stess.
(7)
Allokazzjoni tal-baġit ta' EUR 100 miljun għal żieda tal-kapital tal-Fond tkun konsistenti mal-ftehim finali dwar il-Qafas Finanzjarju 2007-2013.
(8)
Għandhom jiġu sottoskritti ishma ġodda mill-azzjonisti tal-Fond skond id-diskrezzjoni tagħhom fuq perjodu ta' erba' snin, li jibda fl-2007 u jintemm fl-2010, filwaqt li jiġu rispettati l-interessi ta' l-azzjonisti ta' l-istituzzjoni finanzjarja u tal-Bank Ewropew ta' l-Investiment kif ukoll il-limitazzjonijiet baġitarji tal-Komunità. Il-prezz ta' l-ishma l-ġodda għandu jiġi ffissat kull sena u jiġi bbażat fuq il-formula tal-valur nett ta' l-assi miftiehma bejn l-azzjonisti tal-Fond.
(9)
Id-dividendi annwali li jiġu riċevuti għall-parteċipazzjoni tal-Komunità fil-Fond mill-1995 sa l-2006 ngħataw lura f'waqthom lill-baġit Komunitarju. Huwa meħtieġ li matul is-snin 2007-2010, id-dividendi riċevuti jitqiesu bħala dħul assenjat u jintużaw sabiex jagħmlu tajjeb għal parti mill-ispiża taż-żieda tal-kapital. Dan għandu jżid l-ammont ta' fondi tal-baġit disponibbli għaż-żieda tal-kapital, u b'hekk isostni l-għan taż-żamma tas-sehem Komunitarju fil-Fond għal livell fil-kapital tiegħu ta' 30 %.
(10)
S'issa l-Kummissjoni għaddiet ir-Rapporti Annwali tal-Fond lill-Parlament Ewropew u lill-Kunsill. Bil-għan li tiġi ssimplifikata l-proċedura ta' rappurtar, jeħtieġ li jkun previst li l-Fond jibgħat ir-Rapport Annwali tiegħu u r-Rapport Annwali tal-Bord ta' l-Awdituri direttament lill-Parlament Ewropew u lill-Kunsill.
(11)
Se jkunu assigurati livelli adegwati ta' koordinazzjoni, sinerġija u koplementarjetà bejn l-operazzjonijiet tal-Fond u l-Bank Ewropew ta' l-Investiment, l-istrumenti finanzjarji tal-Komunità għall-intrapriżi żgħar u ta' daqs medju u, fejn jixraq, istituzzjonijiet finanzjarji oħra,
IDDEĊIEDA KIF ĠEJ:
Artikolu 1
Addizzjonalment għas-sehem azzjonarju preżenti fil-Fond Ewropew ta' l-Investiment (“il-Fond”), il-Komunità Ewropea għandha tissottoskrivi mhux aktar minn 300 sehem, kull wieħed ta' valur nominali ta' EUR 1 miljun, fil-Fond. Is-sottoskrizzjoni ta' l-ishma u l-ħlasijiet annwali għandhom isiru skond it-termini u l-kondizzjonijiet li għandhom jiġu approvati fil-Laqgħa Ġenerali tal-Fond.
Artikolu 2
Il-Komunità għandha tixtri l-ishma l-ġodda fuq perjodu ta' erba' snin li jibda fl-2007. Matul il-perjodu 2007-2010, id-dividendi riċevuti għall-parteċipazzjoni tal-Komunità fil-Fond għandhom jitqiesu bħala dħul assenjat, skond l-Artikolu 18(2) tar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4) tal-25 ta' Ġunju 2002, sabiex ikopri parti mill-ispiża tas-sottoskrizzjoni.
Addizzjonalment, għandu jkun disponibbli ammont totali ta' mhux aktar minn EUR 100 miljun għall-perjodu kollu fil-baġit ġenerali ta' l-Unjoni Ewropea sabiex ikopri l-ispiża li jkun fadal. L-impenn baġitarju jista' jinqasam fi ħlasijiet annwali fuq erba' snin skond l-Artikolu 76(3) tar-Regolament (KE, Euratom) Nru 1605/2002.
Artikolu 3
Il-Kummissjoni għandha tippreżenta lill-Kunsill evalwazzjoni ta' l-attività tar-riżorsi proprji tal-Fond sal-31 ta' Lulju 2012.
Artikolu 4
Il-Fond għandu jittrasmetti r-Rapport Annwali tiegħu u r-Rapport Annwali tal-Bord tal-Verifika lill-Parlament Ewropew u lill-Kunsill.
Artikolu 5
Din id-Deċiżjoni għandha jkollha effett fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Għandha tapplika mid-19 ta' April 2007.
Magħmul fil-Lussemburgu, 19 ta’ April 2007.